**BETONIASEMAN JA BETONITUOTETEHTAAN REKISTERÖINTI-ILMOITUKSEN TÄYTTÖOHJE**

# Yleistä Toiminnan rekisteröintimenettelystä

Ympäristönsuojelulain (YSL, [527/2014](http://www.finlex.fi/fi/laki/ajantasa/2014/20140527)) 27 §:n mukaan ympäristön pilaantumista tai sen vaaraa aiheuttavalla toiminnalla on oltava ympäristölupa. Ympäristölupaa edellyttävät toiminnat on lueteltu lain liitteessä 1. Ympäristönsuojelulain 116 §:ssä säädetään toiminnan rekisteröinnistä ympäristönsuojelun tietojärjestelmään. Rekisteröitävät toiminnat on lueteltu lain liitteessä 2. Betoniasema ja betonituotetehdas on rekisteröitävä liitteen kohdan 8 mukaan.

Ympäristönsuojelulain 30 §:ssä säädetään liitteen 2 mukaisen rekisteröitävän toiminnan luvanvaraisuudesta. Jos betoniaseman tai betonituotetehtaan toiminta täyttää jonkin kyseisessä pykälässä mainituista luvanvaraisuuden perusteista, toimintaa ei voida rekisteröidä, vaan siihen on haettava ympäristölupa noudattaen ympäristönsuojelulain säännöksiä. Lisätietoja toiminnan rekisteröintikelpoisuudesta on tämän ohjeen kohdassa ”*Milloin betoniasemaa tai betonituotetehdasta ei voi rekisteröidä?*”.

Rekisteröinti-ilmoitus on tehtävä viimeistään 60 päivää ennen toiminnan aloittamista ja kunnan ympäristönsuojeluviranomaisen on rekisteröitävä toiminta 60 päivän kuluessa rekisteröinti-ilmoituksen jättämisestä. Rekisteröintimenettelyssä viranomainen tarkistaa, voiko toiminnan rekisteröidä vai onko siihen haettava ympäristölupa. Jos toiminta voidaan rekisteröidä, viranomainen merkitsee toiminnan ympäristönsuojelun tietojärjestelmään toiminnanharjoittajan esittämien toimintaa koskevien tietojen pohjalta. Rekisteröitävää toimintaa koskevista ympäristönsuojeluvaatimuksista säädetään ympäristönsuojelulain 10 §:n nojalla annettavalla valtioneuvoston asetuksella, jonka noudattamista viranomainen valvoo jälkivalvonnassa.

Rekisteröitävän betoniaseman ja betonituotetehtaan on noudatettava betoniasemien ja betonituotetehtaiden ympäristönsuojeluvaatimuksista annetun valtioneuvoston asetuksen ([858/2018](http://www.finlex.fi/fi/laki/alkup/2018/20180858), jatkossa betoniasema-asetuksen) vaatimuksia eikä rekisteröintimenettelyssä voida antaa asetusta täydentäviä määräyksiä.

**Rekisteröinti-ilmoitus on jätettävä kunnan ympäristönsuojeluviranomaiselle viimeistään 60 päivää ennen toiminnan suunniteltua aloittamista.**

Milloin betoniasemaa tai betonituotetehdasta ei voi rekisteröidä?

Betoniasema- ja betonituotetehdastoimintaa ei voi rekisteröidä, vaan sille on haettava ympäristölupa, jos jokin seuraavista edellytyksistä täyttyy (YSL 30 §):

* toiminta sijaitsee tärkeällä tai muulla vedenhankintakäyttöön soveltuvalla pohjavesialueella
* toiminnasta saattaa aiheutua vesistön pilaantumista tai kyse on vesilain ([587/2011](http://www.finlex.fi/fi/laki/ajantasa/2011/20110587)) mukaan luvanvaraisesta hankkeesta
* toiminnan jätevesien johtamisesta saattaa aiheutua ojan, lähteen tai vesilain 1 luvun 3 §:n 1 momentin 6 kohdassa tarkoitetun noron pilaantumista
* toiminnasta saattaa ympäristössä aiheutua eräistä naapuruussuhteista annetun lain ([26/1920](https://finlex.fi/fi/laki/ajantasa/1920/19200026)) 17 §:n 1 momentissa tarkoitettua kohtuutonta rasitusta
* betoniasema tai betonituotetehdas on osa direktiivilaitoksen toimintaa.

**Jos jokin edellä mainituista seikoista täyttyy, toiminnalle on haettava ympäristö­lupa** ([www.ymparisto.fi/luvat → Ympäristölupa → Miten ympäristölupa haetaan – ohjeet ja lomakkeet](http://www.ymparisto.fi/fi-FI/Asiointi_luvat_ja_ymparistovaikutusten_arviointi/Luvat_ilmoitukset_ja_rekisterointi/Ymparistolupa/Miten_ymparistolupa_haetaan__ohjeet_ja_lomakkeet)).

Uuden betoniaseman ja betonituotetehtaan sijoituspaikan soveltuvuus asemakaavaan nähden tutkitaan rakennusluvan yhteydessä tai on olemassa olevalle betoniasemalla tai betonituotetehtaalle aikanaan tutkittu jo rakennusvaiheessa, joten kaavanmukaisuutta ei ole tarpeen tarkastella enää erikseen rekisteröitäessä toiminta ympäristönsuojelun tietojärjestelmään.

## Rekisteröintiä koskevan ilmoituksen tekeminen

**Rekisteröinti-ilmoitus tehdään, kun**

* kyseessä on uusi betoniasema tai betonituotetehdas
* olemassa olevan betoniaseman tai betonituotetehtaan toiminta muuttuu olennaisesti (koskee sekä rekisteröimätöntä että jo rekisteröityä toimintaa)
* olemassa olevan betoniaseman tai betonituotetehtaan ympäristölupaa on tarpeen muuttaa, tai kun
* rekisteröidyn betoniaseman tai betonituotetehtaan toiminta tai sitä koskevat tiedot muuttuvat.

Rekisteröinti-ilmoituksen yksityiskohtaisesta sisällöstä säädetään betoniasema-asetuksen 3 §:ssä. Ilmoitus suositellaan tehtäväksi ympäristöhallinnon lomakkeella 6038, joka on saatavissa Internet-sivulta [www.ymparisto.fi/luvat → Ympäristönsuojelulain mukainen rekisteröinti](http://www.ymparisto.fi/fi-FI/Asiointi_luvat_ja_ymparistovaikutusten_arviointi/Luvat_ilmoitukset_ja_rekisterointi/Ymparistonsuojelulain_mukainen_rekisterointi).

**Ilmoitus toimitetaan kunnan ympäristönsuojeluviranomaiselle.** Ilmoitukseen liitetään lomakkeen kohdassa 13 vaaditut liitteet.

Ilmoituksesta on tarvittaessa käytävä ilmi, mihin aineistoon ja laskenta-, tutkimus- tai arviointimenetelmään annetut tiedot perustuvat. Tarvittaessa viranomainen voi pyytää asiasta lisäselvitystä toiminnanharjoittajalta.

Kunnan ympäristönsuojeluviranomainen rekisteröi betoniaseman ja betonituotetehtaan tietojärjestelmään. Viranomainen myös ilmoittaa, jos betoniasema tai betonituotetehdas vaatii ympäristöluvan eikä sitä voida rekisteröidä. Luvan hakemisen peruste on tällöin ilmoitettava.

Toiminnan rekisteröimisen jälkeen viranomainen kohdistaa valvontansa siihen, että toiminnassa noudatetaan betoniasema-asetuksen vaatimuksia.

Rekisteröinti-ilmoituksen käsittelyä edistävät ja nopeuttavat seuraavat asiat:

* ennakkoneuvottelut rekisteröintiviranomaisen kanssa;
* hyvissä ajoin, mahdollisuuksien mukaan jo aiemminkin kuin 60 vrk ennen toiminnan suunniteltua aloittamista jätetty ilmoitus; sekä
* rekisteröinti-ilmoitus liitteineen sisältää kaikki tarvittavat tiedot rekisteröitävästä toiminnasta.

Miten toimia, jos betoniasemalla tai betonituotetehtaalla on voimassaoleva ympäristölupa?

Betoniasema tai betonituotetehdas, jolla on voimassa oleva ympäristölupa, rekisteröidään ympäristönsuojelun tietojärjestelmään viimeistään silloin, kun toimintaa koskeva valtioneuvoston asetus tulee sovellettavaksi. Rekisteröintiin siirtyvien betoniasemien ja betonituotetehtaiden ympäristöluvan raukeamisesta säädetään ympäristönsuojelulain muuttamisesta annetun lain [437/2017](http://www.finlex.fi/fi/laki/alkup/2017/20170437) siirtymäsäännöksissä.

Olemassa olevan betoniaseman tai betonituotetehtaan ympäristölupa raukeaa ja toiminta rekisteröidään ympäristönsuojelun tietojärjestelmään silloin, kun toiminnan olennaiseen muuttamiseen on haettava ympäristölupaa YSL 29 §:n perusteella tai kun ympäristölupaa on tarpeen muuttaa 89 §:n perusteella. Toiminta, jolla on ympäristölupa, voidaan rekisteröidä myös jo ennen näitä ajankohtia, jos toiminnanharjoittaja niin haluaa ja jättää rekisteröinti-ilmoituksen. **Betoniasemien ja betonituotetehtaiden ympäristönsuojeluvaatimuksia koskevaa asetusta sovelletaan kaikkiin olemassa oleviin betoniasemiin ja betonituotetehtaisiin kuitenkin viimeistään 1.1.2025.**

Samoin jos betoniaseman tai betonituotetehtaan toiminta liittyy jonkin muun ympäristöluvanvaraisen laitoksen toimintaan, raukeaa ympäristölupa betoniaseman tai betonituotetehtaan toiminnan osalta vasta silloin, kun toiminnan olennaiseen muuttamiseen on haettava ympäristölupaa YSL 29 §:n perusteella tai kun ympäristölupaa on tarpeen muuttaa 89 §:n perusteella. **Näissäkin tapauksissa toiminnassa on noudatettava edellä mainittua valtioneuvoston asetusta viimeistään 1.1.2025.**

Ympäristöluvan rauetessa kunnan ympäristönsuojeluviranomainen rekisteröi toiminnan viran puolesta, jos hänellä on käytettävissään riittävät tiedot toiminnasta ja jos rekisteröinnin edellytykset täyttyvät (ks. *"Milloin betoniasemaa tai betonituotetehdasta ei voi rekisteröidä?"*). Lupapäätöksen ym. tiedot rekisteröitävästä toiminnasta saattavat kuitenkin olla vanhentuneita tai muuten puutteellisia, jolloin viranomainen voi tarvittaessa pyytää toiminnanharjoittajaa toimittamaan tarkennuksia esimerkiksi rekisteröinti-ilmoituksella. Rekisteröinnistä ilmoitetaan toiminnanharjoittajalle.

## Käsittelymaksu

Rekisteröinti-ilmoituksen käsittelystä kunnan ympäristönsuojeluviranomaisessa peritään maksu, jonka perusteet määrätään kunnan hyväksymässä taksassa.

#  LOMAKKEEN TÄYTTÄMINEN

Betoniasemia ja betonituotetehtaita koskeva rekisteröinti-ilmoituslomake 6038 on saatavilla Word-muodossa (ks. [www.ymparisto.fi/luvat → Ympäristönsuojelulain mukainen rekisteröinti](http://www.ymparisto.fi/fi-FI/Asiointi_luvat_ja_ymparistovaikutusten_arviointi/Luvat_ilmoitukset_ja_rekisterointi/Ymparistonsuojelulain_mukainen_rekisterointi)). Ilmoitusta täytettäessä teksti kirjoitetaan harmaisiin täyttökenttiin.

Jos lomakkeen tietoja halutaan tarkentaa tai antaa muita kuin lomakkeessa kysyttyjä tietoja, ne kirjataan asianomaiseen Lisätietoja-kohtaan.

**Betoniasema tai betonituotetehdas, jolle rekisteröintiä haetaan**

Ilmoitetaan, millä perusteella toiminta rekisteröidään eli onko kyseessä

* **uusi betoniasema tai betonituotetehdas** ja toiminnan suunniteltu aloitusajankohta
* olemassa olevan betoniaseman tai betonituotetehtaan toiminnan **olennainen muutos**, muutoksen kohde ja suunniteltu muutosajankohta (YSL 29 §:n mukaisesti)
* olemassa olevan toiminnan ympäristöluvan **muuttaminen** ja muutoksen kohde (YSL 89 §:n mukaisesti)
* jokin **muu syy**, esimerkiksi jos toiminnanharjoittaja haluaa rekisteröidä olemassa olevan toiminnan ennen kuin asetuksen vaatimukset tulevat noudatettaviksi
* rekisteröidyn betoniaseman tai betonituotetehtaan **toiminnan tai tietojen muuttaminen** (YSL 170 §:n mukaisesti).

Rekisteröidyn toiminnan tai sitä koskevien tietojen muuttuessa lomakkeeseen täytetään kohtien 1 ja 2 yhteystietojen lisäksi edellisen rekisteröinnin jälkeen muuttuneet tai muuttuvat tiedot.

### Toiminnanharjoittajan nimi ja yhteystiedot (VNa [858/2018](http://www.finlex.fi/fi/laki/alkup/2018/20180858) 3 §)

Lomakkeeseen täytetään toiminnanharjoittajan nimi tai toiminimi, kotipaikka, Y-tunnus sekä yhteystiedot. Lisäksi ilmoitetaan yhteys­henkilön nimi ja yhteystiedot sekä laskutusosoite (postiosoite tai verkkolaskuosoite). Yhteyshenkilönä voi toimia myös ulkopuolinen taho kuten konsultti. Jos kyseessä on ulkomaalainen yritys, ilmoitetaan yhteystiedot Suomessa.

### Laitoksen yhteystiedot ja sijainti sekä tiedot ympäristöstä (3 §)

Ilmoitetaan betoniaseman tai betonituotetehtaan nimi, sijaintipaikka (kunta, kaupunginosa/kylä, kiinteistötunnus) ja yhteystiedot. Lisäksi ilmoitetaan betoniaseman tai betonituotetehtaan yhteyshenkilön sekä toiminnan vastuuhenkilön nimet ja yhteystiedot. Jos yhteys- tai vastuuhenkilö ei ole vielä tiedossa, tiedot voi ilmoittaa myöhemmin.

Betoniaseman tai betonituotetehtaan sijainti esitetään sijaintikartalla (liite A) ja asemapiirroksessa (liite B). Toiminnan sijaintipaikan pohjois- ja itäkoordinaatit ilmoitetaan **ETRS-TM35FIN-tasokoordinaatis­tossa**. Koordinaatit saa selville esimerkiksi Maanmittauslaitoksen [Karttapaikasta](https://asiointi.maanmittauslaitos.fi/karttapaikka/) (valitse "Lisää oma merkintä kartalle").

**Tiedot toiminnan sijaintipaikan ympäristöstä**

Taulukossa ilmoitetaan sellaiset häiriölle (melu ja pöly) alttiit kohteet sekä muut herkät kohteet, jotka sijaitsevat **alle 300 metrin etäisyydellä** betoniaseman tai betonituotetehtaan häiriötä aiheuttavasta toiminnasta. Tämä alle 300 metrin etäisyys on tarkoitettu rajaamaan aluetta, jolta toiminnanharjoittajan tulee ilmoittaa **kaikki** lomakkeen kyseessä olevassa kohdassa tarkoitetut häiriölle alttiit kohteet.

Jokaisesta kohteesta ilmoitetaan nimi tai muu vastaava tunnistetieto (kiinteistötunnus tai käyntiosoite) sekä sen etäisyys (m) betoniaseman tai betonituotetehtaan häiriötä aiheuttavasta toiminnasta. Kohteet merkitään myös sijaintikarttaan (liite A), jossa käytetyt merkinnät (esimerkiksi lyhenteet) lisätään tarvittaessa taulukkoon.

Lisäksi ilmoitetaan erikseen, jos lähiseudulla sijaitsee muita ympäristöä kuormittavia toimintoja, kuten teollisuutta, suuria liikenneväyliä tms. ja merkitään niiden etäisyydet betoniasemasta tai betonituotetehtaasta.

Jos kiinteistöllä sijaitsee rekisteröitävään toimintaan kuulumattomia toimintoja, ilmoitetaan mitä ne ovat.

Lisätietoja pohjavesialueiden, Natura 2000 -alueiden ja muiden luonnonsuojelualueiden sijainneista saa kunnan ympäristönsuojeluviranomaiselta tai [paikkatietoikkunasta](https://kartta.paikkatietoikkuna.fi/) (valitse ”karttatasot”).

### Tiedot alueen kaavoituksesta (7 §)

Jos betoniasema tai betonituotetehdas sijaitsee kaavoitetulla alueella, ilmoitetaan

* asemakaavassa oleva merkintä betoniaseman tai betonituotetehtaan tontilla tai
* alueella on voimassa oleva yleiskaava tai osayleiskaava tai
* mahdollinen poikkeamispäätös.

Muussa tapauksessa ilmoitetaan, että

* voimassa olevaa (oikeusvaikutteista) kaavaa ei ole tai
* betoniasema- tai betonituotetehdasaluetta koskeva kaavamuutos on vireillä.

Rekisteröinti-ilmoitukseen on liitettävä asemakaavakartta (liite C), jos toiminta sijaitsee asemakaava-alueella. Muussa tapauksessa ilmoitukseen voi liittää linkin esimerkiksi kunnan tai maakuntaliiton Internet-sivulle, jossa kaavakartta on nähtävänä.

### Tiedot luvista, sopimuksista, päätöksistä ja ilmoituksista (3 §)

Taulukossa annetaan tiedot (myöntämis-/sopimuspäivämäärä ja viranomainen/taho) betoniaseman tai betonituotetehtaan toiminnan ympäristöasioihin liittyvistä voimassaolevista luvista, sopimuksista, päätöksistä ja ilmoituksista. Myös päätösten lainvoimaisuus ilmoitetaan. Lainvoimaisella päätöksellä tarkoitetaan päätöstä, josta muutoksenhaku ei ole enää mahdollinen. Jos asia on vireillä, laitetaan rasti asianomaiseen kohtaan.

Tarvittaessa ilmoitetaan, onko samanaikaisesti vireillä muita rekisteröitävään toimintaan mahdollisesti liittyviä asioita, kuten yksityistietoimituksia.

### Tiedot tuotannosta, kapasiteetista, raaka-aineista, toiminta-ajoista ja liikennemääristä (4–6 §, 8 §)

**Tuotanto ja kapasiteetti**

Taulukossa selvitetään betoniaseman tai betonituotetehtaan tuotanto täyttämällä tiedot suunnitellusta tuotannosta sekä tuotantokapasiteetista. Betoniasemien osalta ilmoitetaan sekä suunniteltu tuntikapasiteetti että vuosikapasiteetti. Betonituotetehtaista tiedot ilmoitetaan tuotantoon soveltuvin yksiköin.

Tuotantokapasiteetilla tarkoitetaan enimmäistuotantomäärää, joka betoniasemalla tai betonituotetehtaalla on teknisesti mahdollista tuottaa ja joka voi olla suurempi kuin suunniteltu tuotanto.

**Raaka-aineet**

Toisessa taulukossa ilmoitetaan tiedot suunnitellun vuosituotannon mukaisesta raaka-aineiden kulutuksesta ja niiden varastointitavasta (esimerkiksi siilo, muu säiliö, maatasku tai kasa). Jos edellisessä kohdassa on ilmoitettu suunnitellulle vuosituotannolle vaihteluväli, tämä on huomioitava myös raaka-aineiden kulutusmäärissä.

Valintaruuduissa vahvistetaan, onko betoninvalmistuksessa käytettävä lentotuhka EU:n rakennustuoteasetuksen ((EU) N:o 305/2011) mukaisesti CE-merkittyä. REACH-rekisteröinnille ja REACH-rekisteröintivelvoitteesta vapauttamisen varmistamiselle on omat valintaruutunsa. Lisäksi varmistetaan, että tuhkaa ei ole luokiteltu CLP-asetuksen ((EY) N:o 1272/2008) mukaisesti vaaralliseksi aineeksi.

Kiviaineksen mahdollinen lämmitystapa ilmoitetaan. Jos käytössä on lämmönkehitin, sen polttoaineteho ilmoitetaan kilowatteina.

**Toiminta-ajat**

Ilmoitetaan säännöllinen toiminta-aika viikonpäivittäin (esimerkiksi ma-pe klo 7–22 tai ma–la klo 6–18). Lisäksi ilmoitetaan arvioidut toimintakuukaudet kalenterivuoden aikana (esimerkiksi tammikuu–kesäkuu, elokuu–joulukuu).

Jos toiminnassa joudutaan tilapäisesti noudattamaan edellä ilmoitetuista säännöllisistä toiminta-ajoista poikkeavia toiminta-aikoja, jotka ajoittuvat kello 22–7 välille pitkäkestoisten urakoiden takia kuten esimerkiksi siltavalujen yhteydessä, niistä ilmoitetaan valvontaviranomaiselle (kunnan ympäristönsuojeluviranomaiselle) mahdollisimman hyvissä ajoin asian tultua tietoon, jotta viranomainen on tietoinen asiasta haitankärsijöiden mahdollisten yhteydenottojen varalta.

Joissakin tilanteissa on mahdollista, että ennakkoilmoittamista ei pystytä tekemään esimerkiksi massanvalmistuksen jatkuessa poikkeuksellisesti rekisteröintilomakkeella ilmoitettua säännöllistä toiminta-aikaa pidempään. Tällöin ilmoitus viranomaiselle tulee tehdä viimeistään seuraavana arkipäivänä. Ilmoitus voidaan tehdä puhelimitse tai sähköpostitse.

**Liikennemäärät**

Lomakkeella ilmoitetaan laitosalueelta lähtevien raskaiden ajoneuvojen arvioitu määrä vuorokaudessa erikseen kello 7–22 ja 22–7. Lukumäärissä on huomioitava tuotekuljetusten lisäksi raaka-ainekuljetukset sekä muut mahdolliset alueella liikennöivät raskaat ajoneuvot.

Rekisteröinti-ilmoituksen liitteenä A olevaan sijaintikarttaan merkitään betoniaseman tai betonituotetehtaan toiminnan vaatiman raskaan liikenteen reitit noin 500 metrin etäisyydellä laitokselta.

### Tiedot teknisistä rakenteista (12 §)

Ilmoitetaan betoniaseman tai betonituotetehtaan toiminnan aloittamisvuosi kyseisellä sijaintipaikalla. Jos tarkka vuosi ei ole tiedossa, ajankohdan voi ilmoittaa esimerkiksi muodossa "1970-luvun lopulla".

Ensimmäiseen taulukkoon täytetään tiedot siilojen ja selkeytysaltaiden lukumääristä sekä niiden yhteenlasketuista tilavuuksista. Tässä kohdassa ilmoitetaan myös, jos betoniaseman alueella sijaitsee betoniautojen pesupaikka.

Toisessa taulukossa ilmoitetaan nestemäisistä polttoaineista seuraavat säiliökohtaiset tiedot:

* varastoitava aine
* säiliön tilavuus (m3)
* suoja-altaan tilavuus (m3) ja tiiveys
* onko säiliö varustettu ylitäytönestimellä
* onko säiliö 2-vaippainen ja jos on, onko säiliö varustettu vuodonilmaisujärjestelmällä
* onko säiliön pinnanmittausjärjestelmä automaattinen vai manuaalinen
* säiliön viimeisin tarkistusajankohta (pvm)
* säiliön käyttöönottovuosi.

Polttoaineiden käsittelyalueiden osalta ilmoitetaan, onko alue nesteitä läpäisemätön ja onko kyseinen alue korotettu reunoiltaan hulevesien (sade- ja sulamisvesien) maastoon pääsyn ehkäisemiseksi tai onko alue kauttaaltaan kallistettu kohti viemäriä.

Muista vaarallisten kemikaalien ja räjähteiden käsittelyn turvallisuudesta annetun lain ([390/2005](http://www.finlex.fi/fi/laki/ajantasa/2005/20050390)) mukaisista varastoitavista kemikaaleista ilmoitetaan jokaisesta erikseen kemikaali, josta on kyse, sen varastointitapa (esimerkiksi säiliö, kontti, kanisteri) sekä kerralla varastoitava enimmäismäärä.

### Tiedot jäte- ja hulevesien käsittelystä ja johtamisesta (10–11 §)

Esitetään tiedot toiminnassa syntyvien jäte- ja hulevesien käsittelystä sekä johtamisesta soveltuvin osin.

**Prosessi- ja pesuvedet**

Prosessi- ja pesuvesistä ilmoitetaan, käytetäänkö ne uudelleen betoninvalmistuksessa tai pesuissa. Vesien poisjohtamisesta ilmoitetaan, johdetaanko ne esikäsiteltyinä eli selkeytysaltaiden kautta vesihuoltolaitoksen viemäriin vai umpisäiliöön, josta ne kuljetetaan tarvittaessa vesihuoltolaitoksen viemäriin. Ympäristönsuojelusta annetun valtioneuvoston asetuksen ([713/2014](http://www.finlex.fi/fi/laki/ajantasa/2014/20140713)) 41 §:ssä säädetään viemäriin johdettavien päästöjen yleisistä vaatimuksista, muun muassa siitä, että vesihuoltolaitoksen viemäriin johdettavat teollisuusjätevedet ja muut pilaavia aineita sisältävät jätevedet on esikäsiteltävä asianmukaisella tavalla. Yleisin ja lähes ainoa käytössä oleva esikäsittelymenetelmä on selkeytys, jolla saadaan vähennettyä huomattavasti jätevesien kiintoainepitoisuutta.

Sellaisissa toiminnoissa, joissa muodostuu vain vähäisiä määriä prosessi- ja pesuvesiä, ne voidaan johtaa riittävästi esikäsiteltyinä esimerkiksi ojaan tai vesistöön, jos niistä ei aiheudu ympäristön pilaantumisen vaaraa. Tällaisessa tapauksessa on neuvoteltava etukäteen kunnan ympäristönsuojeluviranomaisen kanssa tarvittavista toimista sen varmistamiseksi, ettei johtamisesta aiheudu ympäristön pilaantumisen vaaraa.

**Talousjätevedet**

Talousjätevesien johtamisesta ja käsittelystä ilmoitetaan, johdetaanko ne vesihuoltolaitoksen jätevesiviemäriin vai käsitelläänkö ne muulla tavoin. Keskitetyn jätevesiviemäröinnin ulkopuolisilla alueilla on annettava tiedot talousjätevesien käsittelytavasta, jonka on oltava YSL:n 16 luvun ja valtioneuvoston asetuksen [157/2017](http://www.finlex.fi/fi/laki/ajantasa/2017/20170157)mukainen. Tällaiseksi käsittelytavaksi katsotaan esimerkiksi talousjätevesien johtaminen umpisäiliöön ja niiden kuljettaminen määräajoin vesihuoltolaitoksen viemäriin.

**Nestemäisten polttoaineiden käsittelyalueiden ja öljysäiliöiden suoja-altaiden hulevedet**

Nestemäisten polttoaineiden käsittelyalueiden ja öljysäiliöiden suoja-altaiden hulevesistä ilmoitetaan, johdetaanko ne suoraan umpisäiliöön ja toimitetaan ympäristöluvanvaraiselle käsittelijälle vai johdetaanko ne öljynerottimeen. Jos hulevedet johdetaan öljynerottimeen, niistä annetaan taulukossa kysytyt tiedot.

Sijaintikarttaan (liite A) merkitään öljynerottimista mahdollisesti sadevesiviemäriin tai vesistöön johdettavan veden purkureitti ja purkukohta.

Öljynerottimesta vesihuoltolaitoksen jätevesiviemäriin tai umpisäiliöön johdettavat vedet on käsiteltävä standardin SFS-EN-858-1 mukaisessa II luokan öljynerottimessa, josta poistuvan veden hiilivetypitoisuus on alle 100 mg/l. Sadevesiviemäriin, ojaan tai vesistöön johdettavat vedet on puolestaan käsiteltävä I luokan öljynerottimessa, josta poistuvan veden hiilivetypitoisuus on alle 5 mg/l.

**Muut hulevedet**

Muista kuin öljyisistä hulevesistä ilmoitetaan, onko kiinteistöllä hulevesien keräysjärjestelmä. Lisäksi ilmoitetaan hulevesien johtamispaikka tai käsittelytapa.

### Tiedot pölypäästöjen rajoittamisesta (9 §)

Betoniaseman tai betonituotetehtaan sementtisiilojen ja muiden sideainesiilojen pölynerotinten suodattimien tyyppi ilmoitetaan.

Toiminnasta aiheutuvan pölyämisen vähentämiskeinot mainitaan sekä liikenteen että kiviaineskasojen osalta. Tarvittaessa ilmoitetaan tiedot myös muista kuin lomakkeella luetelluista pölynvähennystoimista, kuten esimerkiksi valmistusprosessien tekniset ratkaisut sekä kuljetusreittien kastelu tai puhtaanapito.

### Tiedot melutasoista ja meluntorjuntatoimista (8 §)

Mainitaan toiminnan merkittävimmät melulähteet, joita ovat lähinnä betonimylly sekä mahdolliset trukit ja pyöräkuormaajat. Melulähteistä ilmoitetaan niiden vuorokautinen käyntiaika, äänitehotaso (jos tiedossa, LWA (dB)) ja melun mahdollinen kapeakaistaisuus tai iskumaisuus (jos tiedossa). Lisäksi ilmoitetaan käytössä olevat ja suunnitellut meluntorjuntatoimet laitosalueella. Melulähteet merkitään asemapiirrokseen (liite B).

### Tiedot jätteistä ja jätehuollosta (13 §)

Esitetään tiedot betoniasemalla tai betonituotetehtaalla syntyvistä jätteistä, niiden arvioiduista määristä ja vastaanottajasta sekä ilmoitetaan, toimitetaanko vaaralliset jätteet asianmukaisesti käsiteltäviksi vähintään kerran vuodessa. Jätevesilietteellä tarkoitetaan umpisäiliöön johdettavia talousjätevesiä sekä saostuskaivoihin kertyvää lietettä, jos aseman talousjätevedet käsitellään muulla tavalla kuin johtamalla ne vesihuoltolaitoksen viemäriin tai umpikaivoon.

Kovettuneen ylijäämäbetonin varastointi- ja käsittelytavoista ilmoitetaan, varastoidaanko sitä laitosalueella, mikä mahdollisen varaston suurin kerralla varastoitava määrä on tonneina ja kuinka pitkään materiaalia varastoidaan. Lisäksi ilmoitetaan, kuljetetaanko ylijäämäbetoni muualle murskattavaksi vai murskataanko se rekisteröitävän betoniaseman tai betonituotetehtaan alueella. Jos se murskataan laitosalueella, ilmoitetaan vuosittaisten murskauspäivien arvioitu lukumäärä sekä murskeen mahdollinen käyttökohde laitosalueella tai vaihtoehtoisesti ilmoitetaan, mihin muualle murske viedään hyödynnettäväksi.

Selkeytysaltaista nostettavan pohjalietteen kuivatus- ja käsittelytavat ilmoitetaan. Jos liete kuivataan betoniaseman tai betonituotetehtaan alueella annetaan tiedot alustan tiiveydestä ja materiaalista. Jos liete läjityksen sijaan kuivataan suotopuristimella, rastitaan kyseinen ruutu. Kuivatun lietteen osalta ilmoitetaan, käsitelläänkö se samalla tavalla kuin muukin ylijäämäbetoni. Tarvittaessa muu käsittelytapa tarkennetaan täyttökenttään. Jos lietettä ei kuivata tai se ei kovetu murskauskelpoiseksi, käsittelytapa ja -paikka ilmoitetaan.

### Tiedot maaperästä ja sen tilasta (3 §, 19 §)

Maaperän mahdollisen pilaantuneisuuden arvioimiseksi esitetään tiedot toiminnan sijaintipaikan aiemmasta käyttötarkoituksesta. Jos asia ei ole tiedossa, siitäkin ilmoitetaan.

Ilmoitetaan, jos maaperän epäillään olevan pilaantunutta alueen aiempien toimintojen seurauksena. Jos maaperän mahdollinen pilaantuneisuus on tutkittu tai maaperä on puhdistettu, ilmoitetaan ajankohta.

Tarkempia tietoja alueen maaperän tilasta voi tiedustella elinkeino-, liikenne- ja ympäristökeskuksesta.

### Tiedot riskien hallinnasta, tarkkailusta, kunnossapidosta ja mittauksista (13–16 §)

**Riskien vähentämistoimet**

Ilmoitetaan, onko betoniasemalla tai betonituotetehtaalla poikkeustilanteita varten toimintasuunnitelma, milloin se on viimeksi päivitetty sekä onko asemalla riittävä alkusammutuskalusto ja vuotojen torjuntakalusto imeytysaineineen mahdollisten vuotojen varalta.

Toimintasuunnitelmaa häiriö ja poikkeustilanteita varten ei tarvitse laatia erikseen, jos se on esimerkiksi osa laitoksen laatu- ja ympäristöjärjestelmää. Suunnitelma liitetään rekisteröinti-ilmoituksen liitteeksi D.

Kemikaalien varastointitilasta ilmoitetaan, onko se lukittava, viemäröimätön tai vaihtoehtoisesti viemäri on tulpattu.

Vaarallisten jätteiden varastointitilasta ilmoitetaan, onko se lukittava, katettu ja/tai tiivispohjainen.

Viemärin näytteenotto- ja sulkuventtiilikaivon osalta ilmoitetaan, miten sulkuventtiilikaivo on merkitty, pääseekö kaivoon esteettä ja onko venttiilin sulkeminen viivytyksettä mahdollista. Tällä varmistetaan, että onnettomuustapauksessa esimerkiksi polttoaineiden vuotaessa laitosalueelle niiden pääsy viemäriverkostoon saadaan tarvittaessa nopeasti estettyä.

**Tarkkailu, kunnossapito ja mittaukset**

Toiminnanharjoittajan on järjestettävä käyttö-, päästö- ja vaikutustarkkailu. Tässä kohdassa annetaan tiedot ympäristönsuojelun kannalta oleellisten laitteiden säännöllisistä tarkastuksista. Taulukkoon täytetään tarvittavat tiedot tarkastustiheydestä, viimeisimmästä tarkastusajankohdasta sekä siitä, onko betoniasemalla tai betonituotetehtaalla ohjeet kyseisen kohteen tarkastamiseksi.

Lisäksi annetaan tarvittavat tiedot sideainesiilojen, selkeytysaltaiden ja jätevesien tarkkailutiheydestä sekä selkeytysaltaiden tyhjennysväleistä. Öljynerottimien tyhjentämisen perusteista valitaan käytössä oleva tapa.

Ennen uuden betoniaseman tai betonituotetehtaan toiminnan aloittamista on osoitettava mallinnuksella tai muulla kunnan ympäristönsuojeluviranomaisen hyväksymällä tavalla, etteivät 8 §:ssä tarkoitetut melutasojen raja-arvot ylity lähimmissä melulle alttiissa kohteissa. Vuoden kuluessa toiminnan käynnistymisestä melutasot on myös mitattava laitoksen tavanomaisena toiminta-aikana. Melumallinnus liitetään rekisteröinti-ilmoituksen liitteeksi E ja tehty tai suunniteltu mittausajankohta ilmoitetaan.

Jos toiminnan sijaintipaikka on kaukana melulle alttiista kohteista ja/tai maastonmuotojen tai rakennusten ja rakennelmien voidaan olettaa tehokkaasti estävän melun leviäminen, melumittausta ei tarvitse tehdä valvontaviranomainen katsoessa sen ilmeisen tarpeettomaksi.

Olemassa olevan toiminnan melutasot on mitattava, jos valvontaviranomainen perustellusta syystä vaatii sitä. Tällainen tilanne voisi tulla kyseeseen esimerkiksi silloin, kun toiminta olisi kasvanut huomattavasti sen jälkeen, kun melumittaukset olisi edellisen kerran tehty taikka jos epäiltäisiin naapureille aiheutuvan haittaa muun muassa saapuneisiin valituksiin perustuen. Olemassa olevan toiminnan mahdollisesta melumallinnuksesta tai -mittauksesta ilmoitetaan ajankohta ja sen tulokset liitetään ilmoituksen liitteeksi E.

Toiminnasta ja siihen liittyvästä liikenteestä laitosalueella aiheutuvat sallitut melutasojen raja-arvot toiminta-aluetta ympäröivissä häiriintyvissä kohteissa ovat seuraavat (perustuvat valtioneuvoston päätökseen melutason ohjearvoista [993/1992](http://www.finlex.fi/fi/laki/alkup/1992/19920993)):

|  |  |
| --- | --- |
| **Alue, jolle melu kohdistuu** | **Melutaso LAeq (dB)** |
| **päivällä (klo 7–22)** | **yöllä (klo 22–7)** |
| Asuinalue, virkistysalue taajamassa ja sellaisen välittömässä läheisyydessä, hoitolaitosalue  | 55 | 50\* |
| Oppilaitosalue | 55 | 55 |
| Loma-asumisalue\*\*, luonnonsuojelualue\*\*, leirintäalue, virkistysalue taajaman ulkopuolella | 45 | 40 |

\* Uusilla alueilla 45 dB

\*\* Loma-asumiseen käytettävillä alueilla taajamassa voidaan kuitenkin soveltaa ylimmällä rivillä mainittuja ohjearvoja. Yöohjearvoa ei sovelleta sellaisilla luonnonsuojelualueilla, joita ei yleisesti käytetä oleskeluun tai luonnon havainnointiin yöllä.

Jos melu on luonteeltaan iskumaista tai kapeakaistaista, mittaus- tai laskentatulokseen lisätään 5 dB ennen sen vertaamista keskiäänitasolle säädettyyn arvoon.

###  Muut tiedot (3 §)

Ilmoituksen liitteet:

Liite A **Sijaintikartta** betoniaseman tai betonituotetehtaan sijaintipaikasta sekä lähiympäristöstä. Karttaan merkitään toiminnan lisäksi mahdolliset häiriintyvät kohteet alle 300 metrin etäisyydellä sekä raaka-aineiden ja tuotteiden kuljetusreitit. Kartan merkinnät voi yhdistää kohteisiin tämän lomakkeen kohdan 2 taulukossa. Kartan on oltava riittävän tarkka.

Liite B **Asemapiirros**, josta ilmenee toimintaan kuuluvien rakenteiden sijainti tontilla. Kartan on oltava riittävän tarkka.

Liite C **Asemakaavakartta** alueen kaavoitustilanteesta, jos laitos sijaitsee asemakaava-alueella.

Liite D **Toimintasuunnitelma** poikkeuksellisia tilanteita varten.

Liite E **Melumallinnus tai -mittausraportti**, jos tehty.